
SUE MACKAY

En reddende hånd

Oversatt av Jan Ingar Vik

Miniserie: Redning i Queenstown


Nødetatene jobber på helspreng i Queenstown. Imellom slagene blomstrer også romantikken. Dette er del to i den nye miniserien Redning i Queenstown.

Kjære leser!

Dette er den andre boken i serien min om søk- og redningstjenesten i området rundt Queenstown i New Zealand.

Verken brannmann Jamie Gordon eller paramedisiner Kayla Johnson trodde at de ville være så heldige at de fant kjærligheten igjen, men de visste ikke at tiltrekningen mellom dem da Jamie holdt Kayla i hånden da hun ble reddet fra et snøskred, kom til å forandre livet til det bedre.

Jamie er veldig beskyttende overfor de to små sønnene sine, mens Kayla plages av skyldfølelse for ektemannens død og er redd hun kommer til å skade noen igjen.

Det blir ingen enkel reise for noen av dem. Følg dem mens de redder folk fra ulykker og drar på leting etter savnede kajakkpadlere, og til slutt finner det de leter etter – sann kjærlighet.

Og gled deg til den tredje boken i serien!

Sue MacKay


Prolog

Kayla Johnson hostet ut en munnfull snø og tvang opp øynene nok til å blunke inn i enda mer snø. Armene satt fast inntil sidene og hindret henne i å tørke seg i ansiktet. Hva i helsike? Dette var nifst. Skremmende. Hun var ikke i stand til å røre seg, og visste ikke hvor hun var. Hva hadde skjedd?

Du må våkne, Kayla. Det er et mareritt.

Men armene rørte seg ikke. Dette var virkelig.

«Hjelp. Jeg – jeg sitter fast», ropte hun, men ropet kom bare ut som et kvekk.

Hvor lenge hadde hun vært nede for telling? Var hun egentlig våken? Eller var det virkelig et mareritt? Det at hun prøvde å røre på seg, viste at hun var våken og at dette var virkelig. Ikke sant? Hun trakk pusten dypt og kjente smerter i lungene. «H-hjelp.»

«Hei? Er det noen der?» En rungende stemme skar gjennom den knasende lyden av snø som beveget seg.

«H-her.» Det ville kanskje ha fanget oppmerksomheten til noen om hun viftet med armene, men hun måtte ha armene fri for å gjøre det. Vekten som holdt henne ubevegelig, kjentes enorm ut. Bena kunne ikke røre på seg, og hun hadde vondt i dem. Tennene klapret. Hun var så kald. Hvis hun noensinne kom ut herfra, skulle hun flytte til en øy i solen.

Hva pokker hadde skjedd? Langsomt kom det tilbake til henne, ett bilde om gangen. Hun sto på ski. Så hørte hun en dyp buldring som fra et digert vogntog før bena forsvant under henne. Hun ble slengt som en liten dukke nedover fjellsiden. Et snøskred, kanskje …? Hun visste bare at hun satt fast.

«Jeg er her borte», ropte hun. Hvorfor klarte hun ikke å bevege seg? Hvis hun ikke fikk noen oppmerksomhet snart, var hun i store problemer. Panikken økte. Hun var hjelpeløs, ute av stand til å gjøre noe som helst. Bortsett fra å fortsette å skrike. «H-hjelp.»

«Hei, jeg ser deg.» En mørk skikkelse dekket henne med en skygge som stengte ute det lille solskinnet som var igjen, og gjorde henne enda kaldere til tross for lettelsen.

«Hei», kvekket hun. Få meg ut herfra.

«Jeg er Jamie.» Han kikket over skulderen og vinket. «Kom hit, karer.» Heldigvis snudde han seg mot henne igjen. «Det er mannskaper ute og leter etter folk som er tatt av snøskredet. Hvor mange var sammen med deg?»

Hun tenkte seg om. «To. Kvinner fra klubben.» Så det var et snøskred. Med den bekreftelsen fulgte skrekken over å ha blitt slengt omkring fullstendig ute av kontroll mens hun fryktet for livet. Hun stirret på kjempen av en mann som satt på knærne ved siden av henne. Hun var ikke alene lenger. Eller var dette fortsatt et mareritt som hun måtte våkne fra? Eller enda verre. «Jeg er i live, ikke sant? Jeg mener …» Stemmen hennes ebbet ut da hun begynte å skjelve enda mer. Hva var i veien? Hvorfor var hun ute av stand til å bevege seg? Hun hadde vel ikke brukket ryggen? Panikken steg. Munnen ble tørr og hjertet banket hardt.

Mannen så henne inn i øynene. «Ja, du er virkelig i live. Hva heter du?» Han begynte å skuffe vekk snø med hendene.

Hva jeg heter? Tenk.

Hun prøvde å klarne hjernen ved å riste på hodet, og det gjorde vondt.

Tenk. Har det.

«Kayla Johnson. Jeg er paramedisiner.» Som om det var til noen nytte akkurat nå. Hun trengte hjelp fra en paramedisiner, ikke å være en, for nå tok virkelig smerten over. «Noe er galt med bena mine.» Tankene var i det minste blitt klarere.

«Rolig nå, Kayla.» En stor, behansket hånd klappet henne på skulderen. «Først må vi få deg ut av snøen og pakke deg inn i et termoteppe.»

«Ikke flytt på meg før du har sjekket hvordan det står til med meg.» Én gang en medisinsk hjerne, alltid en medisinsk hjerne. Hun trodde ikke at ryggraden var skadet, ellers ville hun vel sikkert ikke kjent denne smerten fra bena? Men redningsmannen hennes måtte være forsiktig til hun var sikker. «Hvem er du?» spurte hun. Hva hadde han sagt at han het? Han så litt kjent ut. Den dype stemmen vekket også et minne. «Kjenner vi hverandre?»

«Jeg er Jamie Gordon. Den lokale brannsjefen. Jeg driver med søk og redning på fritiden.» Andre mennesker hjalp ham nå med å få vekk snøen. Han tok av seg hanskene og tok henne i den første frigjorte hånden med sterke, varme fingre. «Er du på besøk i Queenstown?»

Var hun det? «Nei, jeg har flyttet tilbake for godt.» Hun kom hjem for tre uker siden for å sette i gang igjen med livet sitt, legge sorgen bak seg og finne igjen litt av den gamle livslysten som hadde dødd sammen med ektemannen.

Og det klarer du virkelig godt, Kayla. Dette kommer til å sette deg enda lenger tilbake.

«Kayla? Er du med meg?»

Hun åpnet øynene og stirret opp mot et bekymret ansikt. «Jeg tror det. Hodet verker og det kjennes ut som jeg kommer og går.» Hun forsto hvorfor han fikk henne til å snakke; det ville hjelpe henne med å holde seg fokusert.

Jamie nikket. «Du klarer deg bra. Jeg skal sjekke de vitale tegnene snart, men først må vi få deg ut av denne snøen og varme deg opp. Vi er nesten ferdige.» Han klemte hånden rundt hennes enda en gang før han trakk den tilbake og dro på seg hansken igjen.

Kom tilbake, Jamie. Hold meg.

«En lege venter i stolheisbygningen på alle vi måtte finne. Vi har også et helikopter i beredskap.» Han hadde ikke gått noen steder.

Hun ble fylt av lettelse. Det var flott å ha en mann ved siden av seg når hun følte seg så ute av kontroll. Hun hadde ikke hatt det siden Dylan døde. Dylan? Hvorfor tenke på ham nå? Han hadde vært borte i tre år, og hun prøvde fortsatt å komme seg på bena igjen og fortsette videre, men ikke slik som dette. Kom hun til å bli ok? «Jeg følger vel ikke etter Dylan?» Var Jamie et fantasifoster? Hun spente musklene for å se om hun var i live. Smerten strømmet gjennom bena og helt opp til magen, og sa at ja, hun var i høyeste grad i live. Det gikk rundt i hodet hennes og øynene rullet bakover. Var hun i ferd med å dø?

«Bli værende hos meg, Kayla.» En dyp stemme. Den tilhørte Jamie Hva-han-nå-het. Ikke Dylan. Hun var i live.

Øyelokkene var for tunge til å løftes.

«Kayla.» Stemmen var skarp nå. «Det er Jamie.» En hånd klemte rundt hennes igjen. «Redningsmannen din.»

Øynene nektet å åpne seg. Men hun kunne høre mannen, kunne holde fast ved nærværet hans.

«Kom igjen, Kayla. Du kan klare dette. Vi har løftet deg opp på båren og lagt et termoteppe rundt deg. Nå bærer vi deg til bygningen hvor det er ly og en lege. Vi passer på deg, Kayla. Du kommer til å bli ok.»

Den stemmen var livlinen som ga henne styrke. Endelig stirret hun på ham.

Takk.

Ordene ble viklet inn i den bankende smerten i hodet og behovet for å holde fast ved synet av denne fantastiske mannen som stampet gjennom snøen, holdt henne i hånden, og delte varmen sin med henne. Når hadde de flyttet henne? Hadde de vært forsiktige? Hvordan hadde hun gått glipp av det? Hjernerystelse, sa den medisinske hjernen hennes. Hun foretrakk å ikke vite det, og valgte heller å fortsette å stirre på Jamie og følge ordene hans. «Du kommer til å bli ok.» Men det var ikke sant. Smerten i bena tok livet av henne. Hva betydde det? Brudd? Kompliserte brudd? Så ille at hun …

Stopp, Kayla. Dette kommer ikke til å hjelpe deg.

Sant nok, men hva om hun hadde så alvorlige skader at de ikke kunne leges? Var det slik livet fortalte henne at hun ikke hadde noen rett til å sette i gang ting og begynne å nyte livet igjen? Skulle hun krype ned i det svarte hullet igjen og vente enda et år?

«Her er vi. Nå kommer du til å bli varm.» Jamie avbrøt frykten hennes. «Doktor, dette er Kayla Johnson. Vi måtte grave henne ut av snøen.» Han snudde seg vekk for å gå inn på detaljene.

Hun kunne ikke høre hva han sa. Den lavere tonen hans klarte ikke å trenge gjennom ringingen i ørene som begynte i det øyeblikket hun ble båret inn i varmen. Frustrasjonen overtok, og hun stakk armen ut av teppet for å dytte den mot hoften hans. «Fortell meg hva som er galt», glefset hun, og krympet seg da det kom ut som en klynking.

Den store mannen kom i fokus da han satte seg på huk ved siden av henne. «Jeg har ikke noen medisinsk kompetanse, men du kjente smerte i bena, og de er ikke så rette som de burde være.» Han tok av seg hansken og la de beroligende fingrene rundt hånden hennes igjen. «Det er neppe noen overraskelse at du har brukket et ben eller to, Kayla. Ifølge et vitne til snøskredet fikk du den verste medfarten av de tre kvinnene i gruppen din og er veldig heldig som har overlevd.» Han klemte forsiktig hånden rundt hennes.

«Fortsett å snakke til meg.» Han forankret henne og hjalp henne med å tro at hun var i live. «Ble noen andre tatt av snøskredet?» Hun skravlet videre så han ikke skulle gå fra henne, og grep ham hardt i hånden.

«Ikke etter det vi vet.» Jamie reiste seg, mens han fortsatt holdt henne i hånden. «Men jeg må gå ut for å sjekke en siste gang, i tilfelle det var noen i bakken som vi ikke vet om.» Han så hardt på henne. «Og du tar vare på deg selv, ok?»

Selvsagt måtte han gå fra henne. Hun skulle komme seg gjennom dette. Hun måtte det. «Jeg skal gjøre mitt beste. Tusen takk for at du fant meg. Takk de andre som hjalp til også.»

«Det skal jeg. Kan jeg få hånden min tilbake nå?»

Smilet hans gjorde henne myk innvendig, og brakte frem et håp gjennom kulden som rystet kroppen. Det var første gangen på flere år at hun kjente håp. Ville det komme noe godt ut av dette? Historien sa nei, mens håpet sa muligens. Hun skulle klamre seg til det de kommende dagene, som hun antok ikke ville bli så altfor strålende. Smerten i bena var forferdelig og hadde ingenting med kulden å gjøre.

«Hvis du må», gispet hun mellom sammenbitte tenner. Så åpnet hun langsomt hånden og slapp redningsmannen sin. «Far vel, Jamie.»

Ser jeg deg igjen en gang?


1

Da Jamie parkerte utenfor sykehuset i Queenstown fem dager senere, stirret han på bygningen som om han aldri hadde sett den før. Noe som var latterlig. Han hadde ofte vært her for å følge opp folk han hadde reddet fra branner eller funnet sammen med søk- og redningsteamet.

Begge guttene hans hadde hatt sin del av ulykkestilfeller som brakte dem på sykehus; blindtarmsbetennelse hos Ryder og forstuet ankel hos Callum, for å nevne et par. Men dette var første gangen han kom for å besøke en kvinne som hadde berørt ham på en måte som han bare hadde opplevd én gang tidligere – den dagen han møtte moren til guttene sine.

Redningen av Kayla hadde vært intens. Smerten som var preget inn i ansiktet hennes. Dødsangsten i blikket. Kravet om at de skulle forsikre seg om at ryggraden ikke var skadet før de flyttet på henne. Behovet hans for å få henne til å føle seg trygg. Ikke noe spesielt for en slik situasjon.

Men Kayla Johnsons harde grep om hånden hans, som om hun trengte at han skulle være sterk for henne, og var redd for å slippe den i tilfelle hun mistet grepet om hvem hun var, hadde trengt seg gjennom mørket rundt det knuste hjertet hans.

Det hadde brakt ham til dette stedet i dag, selv om hjernen sa at han var en idiot. Hva var det å oppnå med dette besøket? Han var ikke ute etter en kvinne å dele livet med etter den hjerteskjærende skilsmissen. Leanne var hans livs kjærlighet, og nå som han endelig hadde kommet seg på bena, ville han aldri ta sjansen på å bli såret slik igjen.

Han var ikke tiltrukket av Kayla. Ikke i det hele tatt. Han kunne ikke være det. Det hadde vært en forbindelse mellom dem der oppe på fjellet, men det betydde ikke noe dypt og seriøst. Han skulle besøke henne slik han hadde besøkt andre, og fortsette med livet sitt.

Ifølge den nære venninnen hennes, Mallory – piloten som hadde fløyet Kayla fra fjellet til sykehuset i Dunedin – var Kayla blitt flyttet til sykehuset her for å være nærmere hjemmet sitt og familien. Hun hadde brukket begge bena, et av dem på to steder, og fått en alvorlig hjernerystelse. Hodeskaden forklarte bevisstheten som kom og gikk hele tiden, og noen av de merkelige tingene hun hadde sagt, slik som ʼer jeg i liveʼ, og noe om Dylan og om hun skulle følge etter Dylan. Han hadde ikke spurt om noe av det, for han regnet med at Mallory ville be ham passe sine egne saker.

Han burde egentlig ikke ha behov for å besøke en kvinne som han ikke kjente og ikke kunne glemme. Smerten i blikket hennes, frykten, pluss lettelsen og takknemligheten hver gang han tok den iskalde hånden hennes i sin, hadde gått innpå ham. Det var kanskje normalt for en som var i sjokktilstand, men den umiddelbare tilknytningen han følte, fikk ham til å undre på hvem hun var.

Han var i ferd med å besøke Kayla fordi han faktisk ønsket å bli litt bedre kjent med henne. Holde henne i hånden igjen? Neppe. Det ville være å gå for langt. Hun kom sannsynligvis til å sparke ham i baken – hvis bena hennes fungerte skikkelig igjen, noe de åpenbart ikke gjorde. Dette irriterende behovet snek seg innpå ham midt på natten når han ikke sov.

Så få det overstått.

Han kom seg ut av bilen før han rakk å tenke enda mer på grunnene til at han var her. Så gikk han mot hovedinngangen til sykehuset.

Det var en liten gavebutikk like innenfor døren, med masse fargerike blomster som var plassert forførerisk ved inngangen for å friste folk til å kjøpe. «Jeg er en dust», mumlet Jamie mens han gikk av gårde mot avdelingen med en bukett av blå og gule iriser i den ene hånden. Siden når tok han med seg blomster når han besøkte noen han hadde hjulpet til med å redde? Aldri. Men så hadde heller ingen andre trukket ham til seg med slike lokkende øyne som Kaylas. Hun virket som en åndsfrende.

Den tanken brakte frem et glimt av lengsel etter en fremtid som han for lengst hadde lagt bak seg. Hvor hadde hun kommet tilbake til Queenstown fra? Og hvorfor? Hadde hun kommet seg vekk fra noe som ikke hadde vært så bra for henne? Dylan? Ville hun prøve å etablere seg på nytt etter en skuffelse, slik han hadde gjort?

Han stanset da han så det sto ʼKayla Johnsonʼ på en tavle som var festet på veggen. Så ristet han på hodet. Sprøtt. Han var ikke interessert i kvinner bortsett fra som kolleger. Han hadde hatt sin kvinne, elsket henne av hele sitt hjerte og giftet seg med henne for alltid. Så hadde hun forlatt ham og tatt med seg sønnene deres. Til å begynne med nektet Leanne å akseptere delt omsorg for guttene, og sa at farlig arbeid gjorde at han var for opptatt til å være i stand til å ta godt vare på dem.

Han vant kampen og fikk delt foreldrerett, men det hadde sin pris. Han kom aldri til å tiltro en kvinne å bli en del av livet hans igjen. I hvert fall ikke mens sønnene var unge og sårbare, og trolig heller ikke etter at de var blitt voksne og flyttet hjemmefra. Så hvorfor sto han utenfor rommet til Kayla? Det var ikke for sent å gå ut igjen.

«Ser ut til at du har enda et besøk», sa en kvinne inne i rommet, og ga ham ikke noe annet valg enn å fortsette. Han gikk gjennom døråpningen og bråstoppet. Kayla var blek med mørke skygger under øynene. Hun så skjør ut, og lignet slett ikke på den kjempende kvinnen han fant nede i fjellsiden. Han hadde lyst til å løfte henne opp og bære henne ut i solen.

«Hei, Kayla. Jeg er Jamie.» Hun husket ham kanskje ikke etter sjokket og hjernerystelsen.

Hun stirret på ham. «Jeg husker det rolige blikket. Det ga meg styrke til takle det som skjedde.» Ordene hennes ble fulgt av et anstrengt smil.

«Hjernerystelsen din kan ikke ha vært så ille likevel, da.» Hadde han gitt henne styrke? Noe beveget seg inni brystet hans. Hun ga ham en varme som han ikke hadde kjent på mange år.

Slutt med det der.

Kayla hadde kanskje vært i tankene hans i dagevis, men det var der det endte. Bortsett fra besøket hans, da. Og blomstene han hadde i hånden. For sent å la dem bli liggende utenfor døren. «Disse er til deg», sa han. Dumt sagt. Hvem ellers skulle de vært til? Han så seg rundt etter en vase, og så tre buketter stå i glasskrukker i vinduskarmen.

Hun gispet. «De er nydelige. Du skjemmer meg bort.»

Unge dame, du har bare gjort meg glad for at jeg virkelig kjøpte blomstene.

«Bare hyggelig.»

«Jeg skal finne noe å sette dem i.» Den andre kvinnen i rommet, som var sykepleier, tok imot blomstene hans.

«Jamie fant meg.» Kayla så på ham mens hun forklarte. «Han hørte de svake forsøkene mine på å rope etter hjelp og kom og begynte å grave vekk snøen med bare hendene.»

«Heldig for deg.» Sykepleieren nikket til pasienten sin.

«Veldig.»

«Det ble et godt resultat.» Den eneste typen han aksepterte. De dårlige resultatene ble værende hos ham altfor lenge, og ødela søvnen mens han gjennomgikk igjen og igjen hva mer han kunne ha prøvd å gjøre, selv om det ikke hadde vært en sjanse til redning.

«Hva bringer deg hit?» Kayla la langsomt fra seg e-boken som hun hadde holdt i hendene.

«Jeg tenkte jeg skulle se hvordan det gikk med deg.» Slik han gjorde med andre etter en redningsoperasjon. Men han følte vanligvis ikke gnister i blodet når han så på ansiktet til en kvinne, eller ønsket å vite mer om henne.

«Du var veldig snill mot meg», sa hun. «Jeg setter pris på hvordan du snakket, slik at jeg ikke mistet for mye fokus. Men jeg må ha besvimt på slutten.»

Jamie ga etter for trangen til å gå nærmere, og trakk frem en stol og satte seg ved siden av sengen. «Du gjorde det. Det var trolig til det beste, siden det ville blitt veldig smertefullt da vi flyttet deg opp på båren straks vi hadde forsikret oss om at du ikke hadde skadet ryggen. Mallory fortalte meg om skadene dine neste dag, da vi var på leting etter to små gutter.»

«Hun fortalte meg det.» Kayla hørtes ut som det var det siste hun hadde ønsket seg.

«Burde hun ikke ha gjort det?»

Kayla trakk på skuldrene. «Mallory overtalte meg til å bli med i søk- og redningstjenesten når jeg er på bena igjen. Jeg var med ut en gang før dette skjedde, og jeg vil gjerne gjøre mer, særlig etter all den hjelpen jeg fikk.» Så hun ignorerte spørsmålet hans, da.

«Vi er alltid på utkikk etter folk, særlig noen med medisinsk kunnskap. Jeg hørte at du hadde begynt å jobbe på ambulansene.»

«Jeg begynte på ambulansestasjonen som avansert paramedisiner for tre uker siden.» Hun fikk et fortvilt uttrykk i blikket da hun stirret nedover langs sengen. «Legene sier at jeg kommer til å være ute av funksjon i opptil fire måneder.» Et anstrengt smil snek seg inn i ansiktet hennes. «Jeg har tenkt å bevise at de tar feil. Jeg sikter på tre måneder. Jeg blir kanskje ikke i stand til å klatre i fjell eller være med på lange leteaksjoner så tidlig, men jeg skal være bak rattet på ambulansen og hjelpe folk i nød.»

Som han hadde trodd – sterk. Seig. Og for øyeblikket ikke fornøyd med ham av en eller annen uforklarlig grunn. Det var best at han gikk før han ble for opptatt av å prøve å finne ut hvilket problem hun hadde med ham. Men den beskjeden kunne ikke ha nådd hjernen hans, for han spurte: «Så hva brakte deg tilbake til Queenstown?»

Hun presset leppene sammen. «Det var på tide å reise hjem igjen.»

«Så du vokste opp her?» Han klarte ikke å holde munn.

«Jepp.» Hun stirret på hendene sine før hun så opp mot ham. «Mallory, Maisie og jeg har vært bestevenninner helt siden vi begynte på grunnskolen her i byen. Du kjenner trolig ikke Maisie. Hun bor i Tauranga, men har tenkt å reise hjem tidlig neste år hvis det blir en ledig sykepleierstilling på den nye barneavdelingen når den åpner. Vi har alle vært borte, og nå kommer vi tilbake, en etter en.»

Resignasjonen i stemmen hennes hindret ham endelig i å spørre mer. Hun hadde det vondt. Det var nødvendig å skifte samtaleemne, men han ville ikke fortelle om seg selv. Det kom ikke på tale å snakke om skilsmissen hans, og han kom ikke på noe annet, så han reiste seg. «Det er best jeg kommer meg tilbake til stasjonen. Det er fint å ha deg tilbake i byen. Jeg skal stikke innom igjen.»

Skulle han det?

Hold kjeft, ellers kommer du til å si noe forferdelig dumt, som at du er interessert i henne.

«Jeg skal holde kontakt med deg når det gjelder søk- og redningstjenesten, og når du blir mer mobil, skal vi få deg til et møte.»

«Har du tilhenger?»

«Du synes vel ikke tilfeldigvis synd på deg selv?»

«Jo, for pokker», knurret hun. «Jeg er ikke vant til å være så uvirksom. Jeg antar at jeg kunne begynne med strikking.»

«Lage et par votter for å erstatte dem du mistet i snøskredet?»

«Kom deg ut herfra.» Kayla ble stille et øyeblikk. Så strakte hun plutselig ut hånden mot hans og klemte den forsiktig rundt fingrene hans, noe som sendte en prikkende fornemmelse nedover ryggraden, og minnet ham på den forbindelsen han hadde kjent – og grunnen til at han i det hele tatt hadde kommet hit.

«Takk for at du stakk innom», fortsatte Kayla. «Jeg lurte på om jeg hadde drømt at du fant meg, eller om det var virkelig.» Hun stirret på hendene deres og rødmet. Så dro hun til seg hånden. «Du eksisterer virkelig», mumlet hun.

Så hun hadde tenkt på ham også. Noe som gjorde forbindelsen enda tettere. Han ignorerte det. Han var enslig. Det kom ikke til å forandre seg fordi han likte Kayla. «Du var litt omtåket.»

Du holdt fast i hånden min som om du aldri ville gi slipp.

«Men den medisinske tankegangen din fungerte i hvert fall. Den forsikret seg om at vi ikke skadet ryggraden din.»

«Jeg lurte på det.»

«En ordentlig masekopp var du.» Han tvang frem en latter, og bekjempet trangen til å bøye seg og kysse henne på kinnet. Definitivt på tide å gå. «Ser deg igjen.» Han gikk mot døren og friheten.

«Kanskje når jeg er frisk og rask igjen, og ikke virker så forbasket udugelig», sa Kayla med lav stemme.

Hva? Han gikk inn i rommet igjen. «Du er slett ikke udugelig. Det er ingenting galt med hodet ditt eller mesteparten av kroppen, og bena dine blir snart bra igjen.» Han la ikke til at selv om hun så blek og trett ut så var ansiktet hennes vakkert. Og at det lille han kunne se av kroppen hennes var tiltrekkende.

*

«Du kjenner meg ikke godt nok til å mene det.» Kayla ble fylt av irritasjon der hun så Jamie komme tilbake og sette seg ved sengen igjen. Hun var lettet over at han skulle gå. Hun følte seg bortkommen og hjelpeløs. Det var så ulikt henne. Det var meningen at hun skulle være ferdig med å synes synd på seg selv. Det å være redd for å bli forelsket igjen, i tilfelle det gikk forferdelig galt, var én ting, men hun kunne fortsatt holde hodet høyt og fortsette med å gjøre det beste ut av alt annet.

Men hun følte seg sårbar ved å la Jamie se henne slik, og det var noe hun aldri viste særlig ofte. Betydde dette at han påvirket henne på måter som ingen hadde gjort siden Dylan? Hun hadde smilt og ledd sammen med alle sine besøkende så langt, og så kommer Jamie, og sprekkene i fasaden begynte å dukke opp. Hun hadde klynget seg til ham på fjellet, og nå kom han til å få feil inntrykk av henne.

Gå din vei, Jamie. Du bekymrer meg. Jeg er ikke klar til å ta sjanser med noen som helst mann.

Ikke ta sjanser? Når hadde hun begynt å tenke at hun engang var interessert i ham? Hun hadde ikke det. Hun var overemosjonell for øyeblikket. Det var problemet. Ikke varmen som løp løpsk i magen hennes.

Jamie strakte ut de endeløse bena som hun bare måtte glo på over sengeteppet. «Da vi gravde deg ut av snøen, så ga du ikke etter for kulden eller smerten, eller frykten som grep tak i deg», sa han. «Du er en skikkelig tøff dame.» Når han bestemte seg for å si meningen sin, så virket det som det var umulig å stoppe ham.

«Mener du det?» Han hadde ikke peiling.

Det strålende smilet til Jamie kunne kanskje en gang ha fått henne til å smile tilbake, men ikke nå for tiden. Ikke siden ektemannen sovnet ved rattet mens han kjørte hjem for å være sammen med henne under den andre spontanaborten på fem måneder.

Ta deg sammen, Kayla. Vær den kvinnen som Jamie sier du er.

«Det er noe du kan gjøre for meg.»

Øynene hans ble store, men han så slett ikke foruroliget ut over at det kunne komme en vanskelig forespørsel.

Munnen hennes delte seg i et – et smil? Hun stanset det. Tilbake til det normale. Det å smile til menn hun ikke kjente, antydet at hun prøvde å bli for vennlig, og det var hun ikke, til tross for at hun ønsket å ha Jamie her. «Finn et par nye ben til meg så jeg kan komme meg ut av denne forbaskede sengen og gjøre noe nyttig, som å kjøre ambulanse eller gå på leting etter noen idioter som har ignorert værvarslinger for å gå en kort tur og endt opp i villmarken gjennom natten.»

«Så du er ingen enkel pasient?» Smilet hans ble bredere. Det kledde ham, og skapte en varme i henne som spredte seg til der hvor det ikke hadde vært annet enn kulde i årevis.

«Slett ikke.»

Slutt å smile til meg.

Planene hennes om å komme hjem inkluderte ikke å falle for en mann. Hun hadde mistet ektemannen og babyen sin på samme dag. Ikke tale om at hun ville risikere et slikt tap igjen. Langt tryggere å holde hjertet sitt stengt. «Hvem liker å bli liggende fordi de må?»

Hver gang hun klarte å slepe seg opp for å ta noen runder i rommet på krykker som del av den nye treningsrutinen, så gjorde det vondt som bare pokker i benet med det minste bruddet, og enda verre var det med det andre, med alt metallet i form av plater og bolter. Smerten gjorde at hun svettet og fikk mageproblemer.

Det forbaskede smilet hans ville ikke forsvinne.

«Hvor bodde du før du kom tilbake til Queenstown?» Smilet hans ga seg litt, men var fortsatt strålende nok til å lyse opp rommet.

Eller var det hjertet hennes? Det kunne det ikke være. Det var ikke tilgjengelig. «Auckland.» Hun presset leppene sammen da hun tenkte på storbyen og på Dylan i leiligheten de eide ved sjøen. Hvis hun fortalte ham om det, så kom han sikkert til å la henne være i fred. «Ektemannen min døde for tre år siden, og jeg bestemte meg til slutt for at det var på tide å reise derfra.»

«Jeg er lei meg for å høre det. Var det Dylan?»

Hun rynket pannen. Hvordan kjente han navnet til Dylan? «Ja.»

Jamie nikket. «Du nevnte ham på fjellet.»

Kayla lukket øynene idet hun ble fylt av kulde. Kulde fra snøen, fra frykten, fra … «Jeg trodde jeg var i ferd med å dø.» Hun åpnet øynene igjen og stirret rett på Jamie. «Var jeg ikke det?»

«Jo, et øyeblikk så var du det.»

Hun hadde holdt ham i hånden og alt falt plutselig på plass. Han hadde vært der for henne. Han var redningsmannen hennes, ikke en mann å bli opptatt av. Hun begynte å snakke for å skjule skuffelsen. «Jeg er tidligere konkurransekjører og så frem til massevis av tid i de lokale skibakkene.»

«Og så gikk det galt.»

«Det er noen år siden jeg kjørte noe særlig på ski, så jeg skulle trolig ikke ha satt utfor den største bakken.» Hun klarte ikke å slutte å se på ham. «Da følgesvennene mine foreslo å forsøke den vanskeligste bakken, kunne jeg ikke motstå det. Det falt meg aldri inn at det kunne komme et snøskred.»

«Så du er ganske aktiv når bena ikke svikter deg?»

«Jeg løper mye. Pleide å vandre i åsene da jeg bodde i Queenstown tidligere. Jeg håper jeg kan begynne med det igjen. Jeg er tvers igjennom en friluftsjente.» Det var uendelig mange turstier i distriktet, og hun kunne ikke vente med å pakke sekken og komme seg ut dit. «Du driver med redningsarbeid, så det betyr vel at du liker å gå i naturen?» Hun snakket for mye.

«Når jeg får tid. Ikke noe er bedre enn en natt i en liten hytte langt ute i ødemarken, hvor det bare er meg og en kald øl, en biff på bålet, og fuglene som selskap. Og kompisene jeg går sammen med, selvsagt.»

De hadde noe til felles. Humøret hennes lettet litt. «Ingenting er som røyksmaken i en stekt biff etter en slitsom tur til hytta.»

«Jeg er enig. Noen ganger tar jeg med meg sønnene mine på overnattingstur til en hytte som er lett å komme frem til. De liker å være ute i villmarken, helt til de begynner å tenke på spøkelser som lurer bak trærne.» Jamie så plutselig sjokkert ut og kikket på klokken før han reiste seg. «Det er best jeg går. Guttene kommer til å stå og vente ved skoleporten hvis jeg ikke kommer meg av gårde, og da kommer jeg til å få problemer.» For første gang var det ikke noe smil å se.

Så han hadde ikke tenkt å nevne at han hadde barn? Var han uærlig ved å ønske å skjule at han ikke var alene? Eller lå det mer bak historien hans? «Hvor gamle er guttene dine?»

«Seks og sju. De holder meg beskjeftiget.»

Han nevnte ikke noen kone eller moren til guttene. «Er du enslig far?» Hvis hun ikke spurte så kom hun ikke til å få vite det. Måtte hun vite det? Nei. Ønsket hun å vite det? Ja. Hvorfor? Fordi han interesserte henne på en måte som hun ikke var klar for. Hun skulle ikke ha spurt, for det var ingenting som skjedde mellom dem. Særlig ikke hvis han allerede hadde en familie.

«Ekskonen min og jeg har dem i to uker annenhver gang, selv om det kan variere med arbeidstiden min og at Leanne noen ganger reiser i forbindelse med jobben.» Han snudde seg mot døren.

Det var mer ved den historien. Hun merket det i stemmen hans og måten han gned tommelen over fingertuppene på den venstre hånden på. Hun forsto behovet hans for å holde ting for seg selv. Enda noe de hadde felles. «Jamie.» Hun nølte og ventet til han snudde seg mot henne igjen. «Takk for besøket. Jeg setter virkelig pris på det.»

«Jeg skal holde kontakten.» Han gjorde sannsynligvis bare jobben sin som nestkommanderende i redningsgruppen, men han hadde brutt de kjedelige øyeblikkene under dagen hennes, og det var hun takknemlig for.

«Ta vare på deg selv og kom deg på bena så raskt som mulig, ok?» Smilet hans var tilbake, ikke så bredt som tidligere, men det var der.

Og akkurat like varmende – hvis hun tillot det. Hvorfor ble det vanskeligere å ignorere denne følelsen av å finne noe som hadde manglet i lang tid? Følelsene skremte henne. Hun visste så altfor godt hvordan alt kunne gå galt i løpet av et øyeblikk. Men det virket som hun ikke kunne unngå det. «Det skal jeg.» Hun klarte til og med å få frem et lite smil selv.

«Far vel.» Så var han borte.

